b'\n_START_ARTICLE_\nDromon\n_START_PARAGRAPH_\nDromon (iz gr\xc5\xa1kega \xce\x94\xcf\x81\xcf\x8c\xce\xbc\xcf\x89\xce\xbd [dr\xc3\xb3mon], teka\xc4\x8d) je bila od 6. do 12. stoletja najpomembnej\xc5\xa1a ladja bizantinske vojne mornarice._NEWLINE_Razvila se je iz anti\xc4\x8dne trireme. Poganjala so jo vesla in jadra, s katerimi je dosegla hitrost 7 vozlov (pribli\xc5\xbeno 13 km/h). Ladja je imela ve\xc4\x8d oblik in velikosti. Dolga je bila od 30 do 50 metrov in \xc5\xa1iroka 5 do 7 metrov. Posadka, vklju\xc4\x8dno z vesla\xc4\x8di in mornari\xc5\xa1kimi pe\xc5\xa1aki, je \xc5\xa1tela okoli 300 mo\xc5\xbe. Ob jamboru je imela stolp, s katerega so lahko vojaki s pu\xc5\xa1\xc4\x8dicami, kopji in drugimi izstrelki napadali nasprotnika. Ve\xc4\x8dina dromonov je bila opremljena z metalci ognja, s katerimi so metali gr\xc5\xa1ki ogenj in do 500 kg te\xc5\xbeke izstrelke do 500 metrov dale\xc4\x8d. Veliko dromonov je imelo oklep, ki jih je \xc5\xa1\xc4\x8ditil pred udarci kljunov sovra\xc5\xbenih ladij.'